CIIYO 11
Nkaambo Nzi Ncotuunkila Kumiswaangano Mipati?
Nkaambo nzi bantu aaba ncobalibonya kukkomana? Bali kumuswaangano wesu umwi mupati. Mbubwenya mbuli babelesi ba Leza kaindi, bakalailidwe kuswaangana ziindi zyotatwe mumwaka, andiswe tulakulangila kuswaangana antoomwe munkamu mpati. (Deuteronomo 16:16) Mwaka amwaka, tulaakuba amiswaangano yotatwe: miswaangano yabbazu yobilo yabuzuba bomwe, alimwi amuswaangano wacooko wamazuba otatwe. Mbuti mbotugwasyigwa amiswaangano eeyi?
Iyumya bunyina bwesu bwa Bunakristo. Mbubwenya mbuli bana Israyeli mbobakali kukkomana kutembaula Jehova “mumbungano mpati” andiswe tulakkomana kumukomba antoomwe kumiswaangano yaalubazu. (Intembauzyo 26:12; 111:1; 111:1) Miswaangano eeyi ipa coolwe cakuyanzana a Bakamboni bazwa kumbungano zimbi naa kumasi aambi. Aciindi cakulyookezya, tulakkomana kulida antoomwe mubusena buswaanganinwa, calo cipa kuti kube muuya waluyando kumiswaangano eeyi. (Milimo 2:42) Ooku nkotubonena luyando ndobajisi ‘baciinga coonse cabakwesu’ munyika.
Ilatugwasya kuyaambele kumuuya. Bana Israyeli alimwi bakagwasyigwa nkaambo “bakaamvwisya majwi” aamu Magwalo ngobakapandulwidwa. (Nehemiya 8:8, 12) Andiswe tulalumba akaambo kamalailile aamu Bbaibbele ngotutambula kumiswaangano yesu mipati. Pulogilamu imwi aimwi inga iyeeme amutwe wamu Magwalo. Kwiinda mumakani aakondelezya, makani aakusiilana, alimwi azitondezyo, tulaiya mbotukonzya kucita kuyanda kwa Leza mubuumi bwesu. Tulakulwaizyigwa notumvwa zyakuluula zyabaabo ibakaliyumya mubuyumuyumu mbobakajana akaambo kakuba Banakristo muziindi eezyi zikatazya. Kumiswaangano yacooko, zisobano zilatugwasya kuzimvwisya zibalo zili mu Bbaibbele alimwi akutuyiisya ziiyo zigwasya. Kumiswaangano mipati yoonse, kulaba kubbapatizyigwa kwabaabo bayanda kutondezya kulyaaba kwabo kuli Leza.
Nkaambo nzi miswaangano mipati ncoikkomanisya?
Mbuti mbomukonzya kugwasyigwa kwiinda mukujanika kumuswaangano mupati?
som_Latn swh_Latn bem_Latn bem_Latn bem_Latn kin_Latn xho_Latn